Predkladacia správa

	Návrh na uzavretie Dohody medzi vládou Slovenskej republiky a vládou Ruskej federácie o medzinárodnej cestnej doprave sa predkladá na základe uznesenia vlády SR č. 735/2001. Návrh bol v Legislatívnej rade vlády SR schválený 11. februára 2003 s pripomienkami k Doložke prednosti medzinárodnej zmluvy pred zákonmi, ktoré sú v predkladanom materiáli (Nové znenie) zapracované. Okrem toho sú v dohode zapracované redakčné úpravy textu, ktoré nám ruská strana zaslala koncom februára a ktoré boli dohodnuté dňa 14. marca 2003 v Bratislave s právnym zástupcom Ministerstva dopravy Ruskej federácie s cieľom pripraviť dohodu na podpis počas plánovanej aprílovej návštevy predsedu vlády Slovenskej republiky v Ruskej federácii.

Spoločné kompromisné znenie návrhu dohody bolo dohodnuté už v júni 2000. V novembri 2000 sa k návrhu dohody uskutočnilo medzirezortné pripomienkové konanie. Pripomienky boli akceptované a oznámené ruskej strane. Následne nám ruská strana oznámila pripomienky príslušných rezortov upravujúce finančné ustanovenia v článkoch 12 a 13. Korešpondenčnou cestou sme za pomoci Ministerstva financií SR dohodli ich znenie. V apríli 2002 v Moskve štátny tajomník MDPT SR návrh dohody parafoval. V dôsledku zmeny legislatívnych pravidiel sa v júli 2002 opätovne uskutočnilo medzirezortné pripomienkové konanie, ktoré bolo bez rozporov. V septembri 2002 sme dostali z ruskej strany návrh dohody, ktorý obsahoval viacero formálnych zmien a odlišné citácie v čl. 11, písm. a) ods. 1 článku 13. ods. 2 článku 15, v ods. 1 čl. 17 a ktorý nezohľadňoval odporúčania Ministerstva pôdohospodárstva SR (vysvetlené vo vyhodnotení pripomienkového konania). Tieto zmeny sa však nedotkli rozsahu a povahy práv a povinností obsiahnutých v pôvodnom návrhu dohody a preto boli akceptované v záujme skorého podpísania dohody. V novembri 2002 sa uskutočnilo dodatočné pripomienkové konanie podľa nového Metodického pokynu ÚV SR, ktorý nariaďoval zaslať materiál ďalším štyrom inštitúciám. Po schválení návrhu na uzavretie dohody v legislatívnej rade vlády ruská strana zaslala návrhy na redakčné úpravy textu, ktoré sú v predkladanej dohode zapracované a dotkli sa článku 2 písm. e), v článku 3 bol ods. 1 zlúčený s ods. 3, v článku 4 bol doplnený ods. 4 o dĺžke platnosti povolení, v článku 9 bol ods. 1 vypustený z dôvodu duplicity s písm. b) článku 2, upresnené boli ods. 2 a 3 článku 10, v článku 11 bol zlúčený ods. 1 s ods. 2, v článku 12 bol preformulovaný ods. 1, pričom vecný význam ustanovenia sa nezmenil, v článku 13 bol upravený ods. 2, v článku 15 bol vypustený ods. 2 z dôvodu nadbytočnosti a v článku 17 bol doplnený odsek o zmenách dohody. Žiadna z úprav nejde nad rámec našich vnútroštátnych právnych predpisov.

Účelom dohody je upraviť právne vzťahy pre rozvíjanie prepravy osôb a nákladov medzi oboma štátmi, ako i tranzitnej dopravy cez ich územia. Jednotlivé články definujú pojmy používané v medzinárodnej cestnej osobnej a nákladnej doprave, vymedzujú podmienky prístupu na trh a stanovujú prepravy nevyžadujúce povolenie. Ďalšie články upravujú kontrolu dodržiavania ustanovení dohody a vnútroštátnych právnych predpisov. Dohoda nie je v rozpore s Európskou dohodou o pridružení, so Zmluvou o založení Európskeho spoločenstva, s Bielou knihou, ani s NPAA.

Doterajšie vzájomné vzťahy upravovala Dohoda medzi vládou Československej socialistickej republiky a vládou Zväzu sovietskych socialistických republík o medzinárodnej automobilovej doprave z r. 1967, ktorá však nevyhovuje súčasným potrebám Slovenskej republiky. 

	Uzavretie dohody nekladie nároky na štátny rozpočet. Nemá dosah na zamestnanosť a životné prostredie. Dohoda je bilaterálnou medzinárodnou zmluvou prezidentskej povahy, ktorá priamo zakladá práva alebo povinnosti fyzických osôb alebo právnických osôb, na ktorej vykonanie nie je potrebný zákon a na ktorej platnosť sa pred ratifikáciou vyžaduje súhlas Národnej rady Slovenskej republiky. Dohoda má prednosť pred zákonmi v zmysle čl. 7 ods. 5 Ústavy Slovenskej republiky.